次韵子瞻宿南山蟠龍寺
作者：蘇轍
朝代：宋

paragraphs: 谷中夜行不見月，上下不辨山與谷。
前呼後應行相從，山頭誰家有遺燭。
跫跫深徑馬蹄響，落落稀星著疏木。
行投野寺僧已眠，叩門無人狗出縮。
號呼從者久嗔駡，老僧下牀揉兩目。
問知官吏冒夜來，掃牀延客卧華屋。
釜中無羹甑實盡，愧客滿盎惟脫粟。
客來已遠睡忘覺，僧起開堂勸晨粥。
自嗟奔走閔僧閑，偶然來過何年復。
留詩滿壁待重遊，但恐塵埃難再讀。